
A fedő széntelep kitermelési módjának vizsgálata Bakonyoszlop-Kőhegy bauxitbányában

A vizsgálat tárgya: a várható lakossági igényeket kielégítő szénbánya fejtési terve, annak technológiája, technikája és a kitermelés során várható bányaveszélyek. A közeli dudari szénbánya a működése során tűzveszélyes, karsztvízveszélyes és szénporrobbanás veszélyes besorolású volt az Általános Bányászati Biztonsági Szabályzat (ÁBBSZ) szerint. A tervezett műveletek során érintett eocén korú széntelep (Dorogi Formáció) kifejlődésében és genetikájában, hasonlóságokat mutat a dudari szénbányában termelt nyersanyaghoz, valamint a kérdéses telep kis távolságra helyezkedik el a régi bányától. Ezért feltételezhető, hogy a most kialakításra kerülő szénbányában hasonló veszélyekkel kell majd számolni.
Az öngyulladás a tervezett műveletek során, valós veszélyként fog felmerülni, ugyanis a bauxitbányászat során is volt példa arra, hogy más telep fedőjében lévő hasonló szén begyulladt a felhagyott bányatérségekben és a keletkező égéstermékek beszivárogtak a nyitott vágatokba. Valamint a művelés alatt és után is lesznek bennmaradó szénpillérek, melyeknek kezelése elengedhetetlen a biztonságos munkavégzés biztosítása érdekében. A bennmaradó pillérek és a felhagyott térségekben maradó szén kezelése különböző kémiai anyagokkal fog megvalósulni. A széntelep a környék karsztvíz szintje alatt található ezért a bánya besorolása vízveszélyes lesz. A vízveszély kezelése az üzemben a fakadó vizek kiemelésével fog megvalósulni, több szintű zsomp rendszer kialakításával.
A telep fejtési módjának kiválasztása több szempont szerint történik. A művelés során a lakossági igény kielégítése miatt a minél nagyobb szemnagyságú szén kitermelése a cél, ezért az anyag törését és aprózódását minimalizálni kell. A cég dolgozói nagy tapasztalattal rendelkeznek a mélyműveléses bauxitbányászatban, valamint a cég már meglévő gépparkját és az azokhoz tartozó tapasztalatokat érdemes felhasználni az új bánya fejtési módjának megválasztása során. 



